Structura parlamentelor şi procedura legislativă în statele membre ale Uniunii Europene

CUPRINS
Austria                                                                                                                

Belgia                                                                                                                  

Cehia                                                                                                                   

Cipru                                                                                                                   

Danemarca                                                                                                         

Estonia                                                                                                                

Germania                                                                                                            

Finlanda                                                                                                              

Franţa                                                                                                                 

Grecia                                                                                                                 

Irlanda                                                                                                                

Italia                                                                                                                    

Letonia                                                                                                                

Lituania                                                                                                              

Luxemburg                                                                                                        

Malta                                                                                                                  

Marea Britanie                                                                                                  

Olanda                                                                                                                

Polonia                                                                                                                

Portugalia                                                                                                           

Slovenia                                                                                                              

Slovacia                                                                                                              

Spania                                                                                                                

Suedia                                                                                                                

Ungaria                                                                                                             

      AUSTRIA

      Structura parlamentului
      Parlamentul Austriei are o structură bicamerală. 

       Nationalrat (Consiliul Naţional) se compune din 183 de membri şi este ales la fiecare patru ani. Bundesrat(Consiliul Federal ) se compune din 64 de membri.

       Procedura electorală se bazează pe reprezentarea proporţională şi este împărţită în 3 etape. Cetăţenii cu drept de vot dispun de un vot pentru un partid, la alegere, şi un vot preferenţial pentru candidatul preferat de pe lista aceluiaşi partid, atât în circumscripţiile regionale, cât şi în Landuri. Locurile sunt distribuite întâi între cele 43 de circumscripţii electorale, apoi în circumscripţiile celor nouă Landuri şi în final la nivel federal.

        Locurile din Bundesrat se împart între partide, în funcţie de numărul de locuri pe care acestea le deţin în adunările provinciilor, care, la rândul lor, sunt determinate pe baza reprezentării proporţionale.

    Procedura legislativă

      Ca în majoritatea statelor, şi în Austria legislaţia este propusă de regulă de Guvern; 60% din proiectele de lege sunt iniţiate de Guvern, deşi membrii Parlamentului joacă şi ei un rol important din acest punct de vedere. Iniţiativa legislativă poate aparţine şi Bundesratului (Consiliul Federal), dar şi cetăţenilor, dar acest tip de iniţiativă este mai puţin exercitat.
       De regulă, proiectele de lege sunt concepute în cadrul ministerelor de resort şi sunt apoi dezbătute, neoficial, împreună cu reprezentanţii grupurilor de interes, cele mai importante fiind asociaţiile naţionale incluse în sistemul parteneriatului social: Federaţia Austriacă a Sindicatelor, Camera Federală a Muncii, Camera Economică a Austriei şi Conferinţa Preşedinţilor Camerelor de Agricultură. Ulterior, aceste proiecte sunt prezentate Cabinetului pentru aprobare. De vreme ce un proiect de lege se adoptă cu unanimitate de voturi, este obligatoriu să existe un consens între partidele reprezentate în Guvern şi între ministere. Proiectele acceptate de Cabinet sunt apoi trimise către Nationalrat, ca proiecte ale Guvernului. În cadrul Nationalrat acestea sunt discutate în comisia de specialitate, cu participarea membrilor Guvernului, a funcţionarilor de specialitate şi a experţilor, care sunt adesea convocaţi din partea asociaţiilor partenerilor sociali. După analizarea proiectului de către comisie, acesta este trimis spre aprobare către Nationalrat. În acest stadiu, proiectului i se pot aduce modificări, ceea ce se şi întâmplă de regulă. Pentru a se trece la vot este necesar cvorumul de o treime din membrii Parlamentului, iar deciziile se iau cu o majoritate simplă. Legile constituţionale, dispoziţiile constituţionale incluse în legi generale şi legislaţia referitoare la învăţământ se adoptă cu o majoritate calificată, de două treimi din voturi. 

       Bundesratul are drept de veto asupra oricărei legi adoptate de către Nationalrat, dar trebuie să se prevaleze de acest drept în opt săptămâni de la primirea înştiinţării referitoare la adoptarea legii respective de către Nationalrat. Dacă Bundesratul are obiecţii referitoare la o lege adoptată de către Nationalrat, acesta din urmă poate – cu un cvorum mai mare – să susţină decizia primă şi să treacă, cu legea respectivă, peste decizia Bundesratului. Aceasta încheie procedura legislativă parlamentară; legea este apoi promulgată de către Preşedintele Federal şi publicată în Gazeta Federală. 

       Executarea legilor federale incumbă membrilor Guvernului, dar o mare parte din această sarcină este preluată de administraţia federală indirectă, adică de către provincii. 

       La 1 ianuarie 1995 Austria a devenit stat membru al Uniunii Europene şi a dobândit statutul de observator în cadrul Uniunii Europei Occidentale.

      BELGIA

      Structura parlamentului

     Puterea legislativă la nivel federal este exercitată de către Camera Reprezentanţilor şi Senat(conform art.42 din Constituţia Belgiei). Camera Reprezentanţilor este compusă din 150 de deputaţi aleşi prin vot direct, într-un singur tur de scrutin, în 20 de circumscripţii electorale, pe o perioadă de 4 ani. Senatul este alcătuit din 71 de membri, aleşi pe o perioadă de patru ani. Patruzeci dintre aceştia sunt aleşi în mod direct, electorii fiind repartizaţi în două colegii electorale: unul francez şi unul olandez. Fiecare dintre aceste colegii este reprezentat de un număr fix de senatori: 15 senatori pentru colegiul francez şi 25 pentru colegiul olandez.

      Procedura legislativă

     Conform art.74 din Constituţie, Camera Reprezentanţilor are competenţă exclusivă sau procedură monocamerală în următoarele materii: adoptarea legilor ordinare necesare în diferite domenii de activitate, acordarea cetăţeniei, legile privind responsabilitatea miniştrilor, adoptarea bugetului de stat şi controlul asupra formării acestuia, fixarea contingentului de arme.

       Procedura monocamerală parcurge mai multe etape:

- Iniţiativa legislativă - poate aparţine fie membrilor Guvernului şi se concretizează într-un proiect de lege, fie membrilor Camerei Reprezentanţilor, caz în care vorbim despre o propunere legislativă. În cazul iniţiativei legislative a Guvernului este necesar avizul Consiliului de Stat. 

- Depunerea proiectului sau a propunerii - proiectul de lege se depune la Cameră împreună cu expunerea de motive şi avizul Consiliului de Stat. Propunerea se transmite Preşedintelui Camerei, care decide dacă i se va da sau nu curs. Tot el este cel care dispune trimiterea proiectelor sau propunerilor comisiei sau comisiilor de resort. 

 - Examinarea în comisie - examinarea în comisie presupune prezenţa majorităţii membrilor comisiei, ca şi a ministrului de resort. Şedinţele comisiilor sunt, în principiu, publice.

       Examinarea în şedinţă plenară - examinarea proiectului debutează cu o discuţie generală asupra obiectivelor proiectului sau propunerii, după care urmează discutarea şi votul pe articole. Votul final se realizează prin apel nominal. 

       Promulgarea legii - nu există un termen în care Regele este obligat să promulge legea. Guvernul federal răspunde în cazul în care Regele refuză promulgarea.

        O a doua posibilitate de legiferare este cea în care Camera Reprezentanţilor şi Senatul sunt competente în mod egal sau procedura bicamerală obligatorie - care vizează următoarele materii: declaraţia de revizuire a Constituţiei, legile organice (care reglementează structura şi funcţionarea statului); legile (speciale sau ordinare) care reglementează relaţiile dintre statul federal, comunităţi şi regiuni; organizarea curţilor şi tribunalelor, Consiliului de Stat şi a Curţii de Arbitraj; ratificarea tratatelor.

       Regulile generale ale procedurii bicamerale obligatorii, aplicabile examenului proiectelor de legi în comisie şi în plen, sunt aceleaşi ca şi în cazul procedurii monocamerale. Procedura bicamerală opţională se aplică tuturor celelalte domenii care nu sunt atribuite primelor două.

      Propunerile senatorilor se depun la Senat. Senatul adoptă propunerea, după examinarea şi, eventual, amendarea sa în comisii şi în plen, apoi o transmite Camerei Reprezentanţilor. Camera adoptă sau respinge; în cazul în care există amendamente, propunerea se întoarce la Senat. Dacă Senatul adoptă noua formă a textului, Camera ia decizia finală şi trimite legea spre promulgare.

       Propunerile legislative ale deputaţilor se depun la Camera Reprezentanţilor, ca şi proiectele de legi ale Guvernului. Guvernul poate cere adoptarea în regim de urgenţă. Camera transmite proiectul Senatului, care îl poate adopta în forma iniţială sau îi poate aduce amendamente şi, în acest caz, el se întoarce la Cameră. Dacă la rândul ei Camera are de adus amendamente, proiectul revine la Senat, care fie îl acceptă în forma propusă, fie face modificări şi îl trimite din nou Camerei, care ia decizia finală.

       Pentru îndeplinirea atribuţiilor care-i revin, Senatul are trei funcţii: funcţia de reglementare - deţine aceeaşi competenţă ca şi Camera Reprezentanţilor în cadrul procedurii bicamerale obligatorii. În acelaşi timp, pentru legislaţia ordinară competenţa aparţine Camerei Reprezentanţilor, dar Senatul poate aduce amendamente textului adoptat de Cameră, pe care aceasta le poate adopta sau respinge. În acelaşi sens, art.81 din Constituţie prevede că Senatul poate supune spre examinare şi adoptare Camerei Reprezentanţilor un proiect de lege adoptat de el; funcţia de reconciliere –  este competent să se pronunţe în caz de conflict de interese între adunările legislative ale statului federal, comunităţi şi regiuni, prin emiterea unui aviz motivat care nu este imperativ. Tot pentru îndeplinirea acestei funcţii examinează repartizarea competenţelor între diferitele structuri executive la nivel federal, la propunerea Guvernului; funcţia de control – se realizează în mod identic ca şi la Camera Reprezentanţilor, prin dreptul senatorilor de a pune miniştrilor întrebări, orale şi scrise, dar şi prin înfiinţarea unor comisii de anchetă.

      Belgia este membru fondator al Comunităţii Europene a Cărbunelui şi Oţelului (CECO) de la 18 aprilie 1951.

      La 11 ianuarie 1958 intră în vigoare tratatul din 25 martie 1957 cu privire la crearea Pieţei Comune şi a Euratomului, Belgia fiind membru fondator al celor două organizaţii.

       CEHIA

        Structura parlamentului

       Parlamentul este bicameral fiind alcătuit din Camera Deputaţilor şi Senat. Camera Deputaţilor are un număr de 200 de deputaţi, aleşi pentru o perioadă de 4 ani. Senatul are 81 de senatori, aleşi pentru o perioadă de 6 ani. La fiecare doi ani se reînnoieşte o treime din senatori.

   Procedura legislativă

       Toate proiectele de legi sunt depuse la Camera Deputaţilor. Proiectele care vin din partea Senatului sunt transmise Camerei Deputaţilor, urmând procedura legislativă obişnuită. Fiecare text face obiectul a trei lecturi:

- prima lectură constă într-o dezbatere generală, în urma căreia adunarea respectivă poate să respingă definitiv textul ori să-l trimită la comisia competentă;

- a doua lectură corespunde examinării detaliate şi se termină prin adoptarea unui text amendat, în cazul când adunarea nu decide retrimiterea textului la comisie;

- a treia lectură este rezervată corecturilor tehnice şi de formă.

Textele de legi adoptate de către Camera Deputaţilor sunt transmise la Senat, care dispune de treizeci de zile pentru a le examina. Senatul poate adopta un text, să îl respingă ori să-i aducă amendamente. Dacă nu se pronunţă în termenul menţionat, se prezumă că textul a fost adoptat fără modificări.

       O a doua examinare a textului de lege de către Camera Deputaţilor are loc dacă Senatul adoptă cu modificări un text adoptat de Camera Deputaţilor sau îl respinge. Printr-un vot al majorităţii membrilor Camerei Deputaţilor, aceasta poate confirma sau infirma poziţia Senatului, fără a putea aduce amendamente. Astfel, textul definitiv este fie cel care a fost adoptat la prima examinare de către Camera Deputaţilor, fie cel care a fost adoptat de către Senat.

       Înainte de promulgarea unei legi, preşedintele Republicii poate, în termen de cincisprezece zile, să-şi exercite dreptul de veto suspensiv şi să ceară Camerei Deputaţilor o nouă examinare a textului de lege. Nu este admis nici un amendament, iar Camera Deputaţilor trebuie să se pronunţe cu majoritatea membrilor săi. Dacă textul este din nou votat, legea trebuie să fie promulgată. În caz contrar, legea este prezumată a fi respinsă.

       Cehia este stat membru al Uniunii Europene de la 1 mai 2004.

       CIPRU

       Structura parlamentului

       Parlamentul cipriot (Camera Reprezentanţilor) este format dintr-o singură cameră ( sistem unicameral, conform art.61 din Constituţie ).

        Procedura legislativă

       Orice propunere legislativă sau proiect de lege, însoţită de expunerea de motive aferentă, trebuie înaintată  Preşedintelui Camerei Reprezentanţilor, care o va aduce la cunoştinţă şi o va distribui tuturor membrilor Parlamentului.

       De asemenea, Preşedintele Camerei propune, în şedinţa de plen, trimiterea propunerii legislative spre analiza comisiei parlamentare de resort. La rândul ei, comisia parlamentară va dezbate iniţiativa legislativă în cauză şi va redacta un raport care va fi supus, alături de textul legii, unei prime lecturi în plenul Camerei.

     După citirea raportului comisiei în plen, pot fi făcute amendamente, urmând ca acestea să fie retrimise comisiei de resort.Astfel, după a doua lectură a textului proiectului de lege se va trece la votul pe articole şi la cel pe ansamblu, iar legea va fi adoptată de către Parlament.

      Cipru este stat membru al Uniunii Europene de la 1 mai 2004.

      DANEMARCA

      Structura parlamentului

       Puterea legislativă este exercitată de suveran şi de un parlament unicameral (Folketing). Parlamentul este alcătuit din 179 deputaţi, aleşi prin vot direct după sistemul reprezentării proporţionale, pe o durată de patru ani. Dintre aceştia, 2 deputaţi reprezintă Insulele Feroe şi 2 deputaţi reprezintă Groenlanda.

       Procedura legislativă

      Prima lectură a unei propuneri legislative trebuie realizată într-un termen de cel mult 2 zile, după ce aceasta a fost distribuită membrilor Folketing-ului. După ce prima lectură s-a încheiat, plenul decide asupra trimiterii textului de lege către comisia de resort sau respingerii acestuia.

      În cazul trimiterii la comisia de specialitate, aceasta va redacta un raport, care va fi prezentat alături de textul propunerii legislative în şedinţa de plen în cadrul unei a doua lecturi. Ca urmare, textul propunerii în cauză poate fi amendat de către parlamentari, urmând ca toate modificările aduse să constituie forma finală a textului de lege.

      Ulterior, în cadrul celei de-a treia lecturi, plenul Camerei va vota pe articole şi va da votul final asupra legii în cauză.
       Conform art. 42 din Constituţie, atunci când Parlamentul adoptă un act normativ, acesta trebuie aprobat de Regină şi Executiv. Tot în cuprinsul acestui articol este stipulată şi posibilitatea ca 1/3 din parlamentari să ceară organizarea unui referendum în vederea supunerii unei legi consultării populare. Dacă în urma referendum-ului a rezultat un vot negativ asupra legii în cauză, aceasta nu va mai fi adoptată.
       La 1 ianuarie 1973, Danemarca aderă la C.E.E. (ulterior Uniunea Europeană).
      ESTONIA

      Structura parlamentului

      Parlamentul estonian are o structură unicamerală (Riigikogu) conform art.59 din Constituţia Estoniei.

   Procedura legislativă

    Iniţiativa legislativă aparţine parlamentarilor, grupurilor parlamentare, Executivului. Propunerile legislative sau proiectele de lege vor fi înaintate Preşedintelui Riigikogu şi vor îmbrăca forma cerută de Regulament.

     Biroul Permanent al Camerei va decide în termen de 3 zile lucrătoare de la depunerea propunerii legislative dacă o va accepta sau o va respinge. În caz de acceptare, propunerea legislativă va fi înscrisă pe agenda ordinii de şedinţă a Camerei, stabilindu-se o dată pentru dezbateri.

      Prima lectură a propunerii legislative în cauză va fi realizată în cadrul comisiei parlamentare de specialitate, care va redacta un raport. După prezentarea raportului comisiei, parlamentarii au dreptul,în şedinţa de plen,  să formuleze amendamente la textul legii în cauză.

      Astfel, după adoptarea amendamentelor propuse, comisia va redacta textul modificat al legii, care va fi supus unei a doua lecturi în cadrul plenului. După dezbaterea textului final al legii se va trece la votul pe ansamblu, urmând ca legea să fie adoptată şi trimisă spre promulgare Preşedintelui Republicii.

       Estonia este stat membru al Uniunii Europene de la 1 mai 2004.

      GERMANIA

      Structura parlamentului

      Germania este o republică federală parlamentară alcătuită din 16 Land-uri cu o largă autonomie, dar nu suverane. Acestea au parlamente (Landtag) şi guverne (Landesregierung) proprii. Adunările legislative şi guvernele Landurilor au puteri legislative şi executive depline la nivel local, în domenii precum educaţia, cultura, protecţia mediului, poliţia etc. La nivel local, autoritatea guvernului federal se exercită exclusiv doar în domeniul apărării, politicii externe şi finanţelor.
     Puterea legislativă la nivel federal este deţinută de un parlament bicameral, format din Consiliul Federal (Bundesrat – Camera superioară) şi Adunarea Federală (Bundestag – Camera inferioară).
   Consiliul Federal cuprinde 69 de reprezentanţi ai Land-urilor, care nu sunt aleşi în mod direct, ci desemnaţi şi retraşi de guvernele Landurilor (art. 51). Fiecare Land are între 3-6 reprezentanţi în Bundesrat, în funcţie de populaţia sa, iar aceştia sunt obligaţi să voteze în bloc.
    Adunarea Federală este compusă din 598 de membri ( număr statutar), dar în ultima legislatură a avut 613 membri ( număr real ).Membrii săi sunt aleşi prin vot universal, după un sistem mixt, care combină principiul reprezentării proporţionale cu cel al votului direct.

     Procedura legislativă

      În ceea ce priveşte puterea legislativă, art. 70 din Legea fundamentală stabileşte principiul conform căruia Landurile au dreptul să legifereze în măsura în care nu i se conferă federaţiei această putere. Legea fundamentală reglementează în detaliu competenţele legislative exclusive, concurente şi cadru ale Federaţiei, iar Landurile au competenţă de legiferare în domeniile care nu sunt trecute în jurisdicţia Federaţiei.
      Art. 71 introduce posibilitatea ca statele să legifereze în domeniile de competenţa exclusivă a Federaţiei, însă doar cu autorizarea explicită, printr-o lege federală. Domeniile de competenţă legislativă exclusivă a Federaţiei sunt expuse în art. 73.
      În domeniile în care Federaţia are puteri legislative concurente, Landurile pot legifera atât timp şi în măsura în care Federaţia nu-şi exercită dreptul de legiferare (art. 72 alin. 1). Pe de altă parte, Federaţia poate legifera în aceste domenii doar dacă şi în măsura în care asigurarea de condiţii egale de viaţă pe teritoriul federal, sau prezervarea unităţii legale şi economice necesită, în interesul general al statului, o reglementare la acest nivel (alin. 2). Art. 74 detaliază domeniile în care Federaţia şi Landurile au competenţă legislativă concurentă.
     Conform art. 75 din Constituţie, Federaţia are dreptul să emită legislaţie-cadru în domeniile enumerate la alin. 1, în aceleaşi condiţii precum cele pentru exercitarea competenţei concurente (art. 72 alin. 2). Legislaţia cadru poate conţine doar în mod excepţional prevederi detaliate sau de aplicabilitate directă. După emiterea legislaţie-cadru, Landurile au obligaţia să o implementeze prin legi proprii, în termenul fixat de legea federală.
      Procedura legislativă este reglementată în art. 77. Proiectul de lege este adoptat mai întâi de Bundestag. Bundesrat-ul poate aduce obiecţii, dar ele pot fi respinse de Bundestag, dacă proiectul este adoptat din nou de către acesta, cu o majoritate egală cu cea cu care Bundesrat-ul a adoptat obiecţia. În materiile în care se prevede necesitatea acordului Bundesrat-ului la adoptarea legii, Bundestag-ul nu mai poate trece peste poziţia acestuia.
       Germania este stat membru al Uniunii Europene, fiind unul dintre cele 6 state fondatoare ale Comunităţilor Europene.

     FINLANDA

      Structura parlamentului

       Parlamentul Finlandei este unicameral. Riksdag-ul îşi desfăşoară activitatea în baza prevederilor Constituţiei, a Legii organice a Riksdag (Dietei), adoptată la 13 ianuarie 1928, şi a Regulamentului Dietei adoptat la 19 decembrie 1927. Parlamentul unicameral este compus din 200 de membri, aleşi pentru un mandat de 4 ani, prin vot direct, proporţional şi secret. 

       Procedura legislativă
      Adoptarea proiectelor de legi în Finlanda presupune trei lecturi. Prima lectură include comunicarea rapoartelor comisiilor specializate, dezbaterea acestora şi posibilitatea ca deputaţii să se pronunţe asupra proiectului de lege. A doua lectură cuprinde o dezbatere a proiectelor, articol cu articol, pe baza propunerilor Marii Comisii. În această fază a dezbaterilor, proiectele pot fi modificate, retransmise Marii Comisii, sau poate fi solicitat un nou aviz din partea comisiei de specialitate. A treia lectură are loc cel mai târziu la 3 zile după terminarea celei de a doua, când proiectul este supus la vot. El poate fi adoptat fără modificări, aşa cum a fost dezbătut în cadrul celei de a doua lecturi sau poate să fie respins. O particularitate a sistemului finlandez constă în aceea că un proiect de lege, chiar adoptat cu majoritate, poate fi "lăsat în aşteptare", la cererea unei treimi din numărul membrilor Dietei. În această situaţie, propunerea legislativă va fi examinată din nou, într-o şedinţă a viitorului parlament (Legea nr.818 din 28 august 1922).
      Iniţiativa legislativă, ca şi dreptul de a solicita modificarea, interpretarea autentică sau abrogarea unei legi aparţin parlamentului. Posibilitatea exercitării dreptului privind iniţiativa legislativă este garantată de Legea organică a Dietei(art. 18).
      După adoptarea de către Parlament, legea este supusă Preşedintelui Republicii spre promulgare, acesta putând solicita avizul consultativ al Curţii Supreme sau al Curţii Administrative Supreme, în raport cu natura problemelor ce formează obiectul legii. În cazul în care Preşedintele nu promulgă legea, aceasta va intra totuşi în vigoare dacă este adoptată fără modificări de către membrii unui alt parlament nou ales, cu majoritatea absolută a voturilor exprimate.
     Potrivit art. 19 al legii, dacă Preşedintele nu promulgă o lege în interval de trei luni de la data primirii sale, se consideră că se refuză aprobarea ei.

     Finlanda este stat membru al Uniunii Europene din anul 1995.

      FRANŢA

       Structura parlamentului

       Art. 24(1) din Constituţie dispune că Parlamentul se compune din Adunarea Naţională şi din Senat; membrii Adunării Naţionale sunt aleşi prin sufragiu direct, iar cei ai Senatului prin sufragiu indirect, de către colectivităţile teritoriale.
      Procedura legislativă
      Conform art.45 din Constituţie "orice proiect sau propunere de lege este examinată succesiv în cele două Adunări ale Parlamentului în vederea adoptării unui text identic".

      Proiectele de legi sunt decise în Consiliul de Miniştri după consultarea Consiliului de Stat şi depuse la una din cele două Adunări. Discutarea proiectelor de legi se face, în cadrul primei Adunări sesizate, pe textul prezentat de către Guvern.

      Procedura legislativă se declanşează prin depunerea proiectului de lege sau a propunerii legislative la Biroul Camerei respective. După depunere acesta se distribuie, după caz, membrilor Adunării Naţionale sau ai Senatului.

       Preşedintele Camerei sesizate trimite proiectul sau propunerea comisiei permanente competente, care va analiza textul şi va propune, dacă este cazul, amendamente.

       Comisia poate adopta textul fără modificări, îl poate respinge sau îl poate amenda. Amendamentele propuse de comisie sau de plenul Camerei nu pot modifica concepţia iniţiatorului.

       După această fază, proiectul sau propunerea se înscrie pe ordinea de zi a Camerei şi se dezbate în lumina raportului comisiei în şedinţă publică. Cu prilejul votării, Guvernul poate cere “votul blocat”, potrivit căruia Camera se pronunţă cu un singur vot asupra întregului text al proiectului sau numai asupra unei părţi a acestuia, astfel evitându-se introducerea de amendamente neagreate de către Guvern.

      După ce proiectul este adoptat de către o Cameră acesta se trimite celeilalte Camere, care va repeta aceeaşi procedură. În situaţia în care a doua Cameră adoptă proiectul în forma primită, legea va fi supusă promulgării.

      Atunci când, ca urmare a unui dezacord între cele două adunări, un proiect sau o propunere de lege nu poate fi adoptată după două lecturi în fiecare cameră sau dacă Guvernul a susţinut urgenţa acestuia, după o singură lectură în fiecare dintre ele, Primul ministru are posibilitatea să propună constituirea unei comisii mixte paritare. Această comisie, compusă din 7 senatori şi 7 deputaţi, este însărcinată să propună un text cu privire la dispoziţiile rămase în discuţie. Comisia nu este un organ permanent.

      Textul elaborat de comisia mixtă va fi supus spre aprobare celor două adunări. Dacă comisia mixtă nu ajunge la adoptarea unui text comun sau dacă acest text este respins de către una dintre adunări, Guvernul poate, după o nouă lectură în Adunarea Naţională şi în Senat, să ceară Adunării Naţionale să adopte o formă definitivă.În acest caz, Adunarea Naţională se poate opri fie la textul elaborat de către comisia mixtă, fie la ultimul text adoptat de ea, modificat, după caz, de unul sau mai multe amendamente adoptate de către Senat.

      Legile organice nu pot fi promulgate decât după declararea de către Consiliul Constituţional a conformităţii lor cu Constituţia (art. 46 Constituţie).

    Franţa este membru fondator al Comunităţii Europene a Cărbunelui şi Oţelului (CECO) -18 aprilie 1951 , ulterior al Comunităţii Economice Europene ( C.E.E ), iar mai târziu membru al Uniunii Europene.

   GRECIA

    Structura Parlamentului
   Conform  art. 26(1) din Constituţia Greciei, puterea legislativă se exercită de către Preşedintele Republicii şi de Parlamentul unicameral compus din 300 de membri. 
     Procedura legislativă

    Propunerile legislative şi proiectele de lege sunt depuse la Cameră şi înregistrate într-un registru special. Aceste propuneri legislative trebuie însoţite în mod obligatoriu de note de fundamentare care să justifice necesitatea adoptării acestora. De asemenea, propunerile legislative trebuie comunicate şi distribuite membrilor Parlamentului.

      Textul propunerii legislative este transmis de către Preşedintele Camerei la comisia parlamentară de resort, în vederea examinării şi redactării unui raport al cauzei. Comisia, la rândul ei, va desemna un raportor special care va prezenta raportul în faţa plenului Camerei.

       Acest raport trebuie să conţină: numele deputaţilor care au participat la dezbateri în comisie, numărul şedinţelor din comisie care au fost necesare pentru adoptarea textului de lege, conţinutul amendamentelor propuse şi acceptate, precum şi amendamentele respinse.

      În urma celei de-a doua lecturi în plenul Camerei, textul legii va fi dezbătut din nou pe fond şi votat pe articole şi în ansamblu, urmând a fi adoptat şi consemnat într-un proces-verbal al şedinţei Camerei.
     Art. 44(1) din Constituţie stabileşte procedura legislativă extraordinară, care apare în circumstanţe excepţionale; în astfel de circumstanţe, Preşedintele Republicii, la sugestia Cabinetului, poate iniţia proiecte de lege. Aceste acte vor fi trimise Parlamentului spre aprobare, în termen de 40 de zile. Dacă Parlamentul nu le adoptă în termen de 3 săptămâni, ele sunt invalidate.

    Grecia este membru al Comunităţii Economice Europene ( C.E.E ) din 28 mai 1979. 

     IRLANDA

      Structura parlamentului
       Puterea legislativă este exercitată de Parlament, puterea unică şi exclusivă de legiferare în stat. Conform art.15. din Constituţie, Parlamentul Naţional (Oireachtas) este compus din cele două Camere: Camera Deputaţilor (Dáil Éireann) şi Senat (Seanad Éireann).
       Camera Deputaţilor este formată din 166 deputaţi (TDs - Teachtaí Dála), aleşi prin vot secret, pentru un mandat de 5 ani. Membrii acestui for sunt aleşi din cele 41 de circumscripţii electorale existente. În funcţie de densitatea populaţiei fiecărei circumscripţii, norma de reprezentare este de un deputat la 30.000 de locuitori sau cel mult un deputat la 20.000 locuitori. Parlamentul are sarcina de a revizui numărul circumscripţiilor electorale cel puţin o dată la 12 ani.
       Senatul este compus din 60 de membri. Dintre aceştia, 11 sunt desemnaţi de Primul ministru, iar 43 sunt aleşi, pe liste, de către colegiile electorale din 5 mari diviziuni socio-economice (cultură şi educaţie, agricultură, muncă şi protecţie socială, industrie şi comerţ, administraţie publică). Alţi 6 senatori provin din mediile academice, 3 fiind aleşi de Universitatea Naţională a Irlandei şi 3 de Universitatea din Dublin.
        Parlamentul este singurul organism investit cu putere de legiferare. El nu poate adopta legi contrare dispoziţiilor constituţionale. In situaţii de urgenţă naţională (război sau rebeliune armată, conflict armat la care statul nu participă, dar Camerele au stabilit că acesta poate aduce atingere intereselor fundamentale ale statului). Parlamentul are putere de legiferare deplină, putând depăşi limitele impuse de Constituţie până când situaţia de urgenţă ia sfârşit.
       Procedura legislativă

        Este reglementată atât de Constituţie, cât şi de regulamentele celor două Camere. În principiu, orice proiect de lege este examinat succesiv în cele două Camere. Un proiect de lege poate fi depus atât la Camera Deputaţilor, cât şi la Senat; cu anumite excepţii, fiecare Cameră are dreptul să facă amendamente la proiectele de lege adoptate de cealaltă Cameră. 
         Competenţele Senatului, reglementate prin Constituţie, sunt, în general, mai reduse decât cele ale Camerei Deputaţilor. Prioritatea Camerei Deputaţilor în faţa Senatului este evidentă, în special în cazul adoptării legii bugetului de stat şi a legilor financiare. Proiectul de buget este depus de către Guvern la Camera Deputaţilor. La acest proiect, Senatul nu este abilitat să facă amendamente, ci el poate face, într-un termen de 21 de zile, numai recomandări, pe care Camera Deputaţilor le poate adopta sau respinge. Prioritatea se manifestă şi în posibilitatea Camerei Deputaţilor de a insista pentru adoptarea unui proiect de lege pe care Senatul a refuzat să-l adopte în forma propusă de ea (fac excepţie proiectul de lege privind bugetul de stat şi proiectele de lege financiare). In această situaţie, conform Constituţiei, după scurgerea unui termen de 270 de zile, se consideră că proiectul de lege a fost adoptat de cele două Camere. (La această prevedere constituţională s-a recurs numai în două rânduri: în 1958 şi 1964).

         Din 1973, Irlanda este stat membru al Uniunii Europene.

       ITALIA

       Structura parlamentului
          Italia a optat pentru o organizare bicamerală a puterii legislative. Cele două Camere – Senatul şi Camera Deputaţilor - sunt alese pe o perioadă de cinci ani, prin sufragiu universal direct. Constituţia prevede, de asemenea, numirea de către şeful statului a 5 senatori pe viaţă, în afară de foştii preşedinţi ai Republicii, care devin senatori de drept la expirarea mandatului prezidenţial.
          Senatul are 326 de mandate – 315 alese prin vot popular, din care 232 alese direct şi 83 prin reprezentare proporţională regională, iar 5 aparţinând senatorilor pe viaţă. Camera Deputaţilor are 630 de mandate, din care 475 alese direct şi 155 prin reprezentare proporţională regională. 
       Procedura legislativă

      Cele două Camere au puteri egale din punct de vedere al prerogativelor legislative. De asemenea, Camerele sunt deplin suverane în acţiunile lor, îşi stabilesc singure regulamentele interne, bugetele şimodul de administrare.

      Fiecare proiect de lege prezentat într-o Cameră este examinat de o comisie, apoi de către Camera respectivă, care îl adoptă articol cu articol şi prin vot final. 

      După adoptarea în prima Cameră, textul este transmis celeilalte Camere. Dacă aceasta modifică textul proiectului de lege, acesta se trimite din nou, pentru o nouă dezbatere, primei Camere care l-a adoptat. 

      Textul este transmis de la o Cameră la cealaltă pentru a fi adoptat în termeni identici, deoarece nu există nici un organ de conciliere.

       Regulamentul stabileşte proceduri mai scurte pentru proiectele de lege pentru care se declară urgenţă. Se poate stabili, astfel, procedura de examinare care se va aplica în comisie. În general, comisiile permanente sunt organe de pregătire care examinează textele şi amendamentele, adunarea urmând să se pronunţe în şedinţă plenară asupra lucrărilor comisiei. Preşedintele adunării poate însă hotărî (uneori chiar la solicitarea comisiei) schimbarea procedurii aplicate, comisia reunindu-se ca organ de redactare – caz în care redactează un text care va fi supus adunării în plen, după o procedură simplificată, fără examinarea amendamentelor - sau ca organ legislativ.

      O comisie reunită ca şi organ legislativ poate adopta un anumit proiect, fără a mai fi nevoie de discutarea în plen a acestuia sau de votul adunării. Această procedură este destinată în principiu textelor de lege foarte urgente, foarte tehnice sau de o importanţă redusă. Ea nu poate fi aplicată legilor constituţionale, electorale, bugetare sau celor de ratificare a tratatelor.

      Chiar şi în aceste cazuri, până în momentul aprobării sale definitive, proiectul de lege poate fi prezentat în Cameră, în cazul în care Guvernul, o zecime din membrii Camerei sau o cincime din membrii comisiei solicită să fie discutat şi votat de către Cameră sau să fie supus aprobării sale finale numai prin declaraţii de vot.

       Procedura normală de examinare şi aprobare directă de către Cameră este întotdeauna aplicată proiectelor de lege în materie constituţională şi electorală şi pentru cele de delegare legislativă, de autorizare a ratificării tratatelor internaţionale şi de aprobare a bugetelor.

       Legile sunt promulgate de Preşedintele Republicii în termen de o lună de la data aprobării lor. Preşedintele Republicii, înainte de a promulga o lege, poate, printr-un mesaj motivat, să solicite Camerelor o nouă deliberare. În cazul în care Camerele aprobă din nou legea, aceasta trebuie să fie promulgată.

       Italia este membru fondator al Comunităţii Economice Europene.
          LETONIA

          Structura parlamentului

           Parlamentul unicameral (Saeima) este compus din 100 de reprezentanţi ai poporului (art.5 din Constituţia Letoniei). Parlamentul se bucură de autonomie regulamentară în ceea ce priveşte propria sa organizare şi funcţionare.

            Procedura legislativă
Art.64 din Legea Fundamentală prevede că Parlamentul are dreptul de a legifera, în conformitate cu procedurile prevăzute în Constituţie. Conform art. 65 din Constituţie, iniţiativa legislativă aparţine Preşedintelui Republicii, Guvernului, parlamentarilor, precum şi electoratului.

Conducerea Saeima va informa plenul asupra primirii unei propuneri legislative sau proiect de lege şi va trimite textul în cauză spre dezbatere comisiei parlamentare de resort.

Comisia va examina şi dezbate propunerea legislativă, respectiv va întocmi un raport care va fi transmis tuturor parlamentarilor. Astfel, propunerea legislativă însoţită de raportul comisiei de resort va fi supusă unei prime lecturi în cadrul şedinţei de plen.

După formularea de amendamente, textul legii va fi trimis din nou comisiei pentru modificare.

În urma celei de-a doua lecturi în plen, textul legii va avea o formă finală urmând să fie adoptat prin votul membrilor Parlamentului.

       Letonia este stat membru al Uniunii Europene de la 1 mai 2004.

LITUANIA

              Structura parlamentului

Art.55 din Constituţia Lituaniei prevede că Parlamentul (Seaimas) este alcătuit din reprezentanţi ai poporului. Parlamentul unicameral este compus din 141 de membri.

Procedura legislativă

Toate propunerile legislative sau proiectele de lege trebuie înregistrate la Secretariatul Camerei într-un registru special. Aceste propuneri însoţite de expunerile de motive vor fi aduse la cunoştinţă Preşedintelui Camerei, comisiilor parlamentare, Guvernului, în termen de 3 zile de la primire. De asemenea, Departamentul Juridic al Camerei va redacta în termen de 7 zile un raport privind respectarea tehnicii legislative, respectiv a condiţiilor de formă şi fond necesare şi prevăzute în Regulamentul intern de organizare şi funcţionare.

Concluziile Departamentului Juridic vor fi prezentate şi distribuite membrilor Parlamentului.

Ulterior, Biroul Permanent, la propunerea Preşedintelui Camerei, va trimite propunerea legislativă la comisia de resort, în vederea analizării şi elaborării unui raport. De asemenea, Camera va stabili şi o dată la care va începe dezbaterea în plen a propunerii legislative, după finalizarea dezbaterilor din comisie.

Comisia de specialitate desemnată de plenul Camerei, va examina şi va înainta forma finală a propunerii de lege Departamentului de documentare al Camerei în vederea distribuirii către membrii Parlamentului.

În şedinţa de plen vor fi prezentate concluziile comisiei de resort şi se vor formula amendamente, care vor fi înaintate comisiei, care le va examina în termen de 48 de ore.

După acceptarea sau respingerea amendamentelor de către comisie, se va trece la votul final asupra textului de lege, care va fi adoptat şi înaintat spre promulgare Preşedintelui Republicii. În caz de respingere a legii prin votul final al Parlamentului, aceasta nu mai poate fi adusă în dezbatere decât după 6 luni.
           Lituania este stat membru al Uniunii Europene de la 1 mai 2004.

  LUXEMBURG

      Structura Parlamentului
      Puterea legislativă se exercită de către Parlamentul unicameral, şi anume Camera Deputaţilor, potrivit art. 46 din Constituţie. Camera Deputaţilor este compusă din 60 de deputaţi aleşi prin vot direct.

      Procedura legislativă 

      Orice propunere legislativă sau proiect de lege va fi semnat şi depus de iniţiator la Biroul Permanent al Camerei. Acesta, la rândul lui, va informa Guvernul şi Consiliul de Stat asupra conţinutului propunerii, urmând a trimite textul acesteia comisiei parlamentare de resort.Comisia va analiza propunerea legislativă şi va desemna un raportor. Acesta va prezenta, în cadrul primei lecturi a textului de lege, un raport în faţa plenului Camerei, iar parlamentarii pot formula amendamente.

      La a doua lectură a textului de lege parlamentarii vor vota pe articole textul modificat al legii, urmând ca aceasta să fie adoptată în ansamblu prin votul final.

      Luxemburg este membru fondator al Comunităţii Europene a Cărbunelui şi Oţelului (CECO) -18 aprilie 1951 , ulterior al Comunităţii Economice Europene ( C.E.E ), iar mai târziu membru al Uniunii Europene.

     MALTA

    Structura Parlamentului
    Puterea legislativă se exercită de către Parlamentul unicameral, şi anume Camera Reprezentanţilor, potrivit art. 51 din Constituţie.
 Procedura legislativă
   Propunerile legislative vor fi depuse la Secretariatul Camerei şi vor fi semnate de iniţiatori, care pot fi Executivul sau membrii Parlamentului. Conţinutul propunerilor legislative va fi transmis tuturor parlamentarilor.

     După prima lectură în plenul Camerei, Preşedintele va trimite textul în cauză la comisia de resort în scopul examinării şi redactării unui raport. Comisia va analiza propunerea de lege şi va primi amendamentele la textul legii, urmând să elaboreze varianta finală, care va fi dezbătută în cursul celei de-a doua lecturi în plenul Camerei.

      Astfel, după adoptarea amendamentelor propuse, legea va fi votată pe articole şi pe ansamblu, urmând a fi adoptată prin votul final al Parlamentului.

      Malta  este stat membru al Uniunii Europene de la 1 mai 2004.

      MAREA BRITANIE

       Structura parlamentului
       Parlamentul britanic este compus din Camera Comunelor, cu 659 de membri, şi Camera Lorzilor, cu 675 de membri, dintre care 557 de membri desemnaţi pe viaţă şi 118 membri ereditari.

       Sistemul britanic este caracterizat prin ideea suveranităţii parlamentare. Doctrina juridică britanică face referire la un raport existent între instanţe şi actele juridice ale Parlamentului (Acts of Parliament). Concepţia tradiţională a acestei doctrine este aceea că instanţele judecătoreşti trebuie să aplice actele Parlamentului şi că ele nu pot ignora efectele juridice ale acestora. Ideea constituţională britanică este diferită, prin urmare, de cea din SUA sau Irlanda, în care incompatibilitatea legislaţiei cu constituţia scrisă atribuie instanţelor judecătoreşti competenţa anulării legislaţiei respective. 
        Expresia clasică a acestei doctrine a fost formulată de către Dicey în lucrarea „Introduction to the Law of Constitution" (1885). Astfel, conceptul suveranităţii atribuie autoritatea supremă Parlamentului şi susţine că într-o ierarhie a reglementărilor, legislaţia adoptată de către Parlament ocupă prima poziţie. Parlamentul are competenţe depline, în sensul că poate adopta sau nu o lege şi nici o persoană sau organism nu are dreptul de a nu se supune legislaţiei adoptate de către Parlament. În plus, ulterior adoptării legislaţiei, aceasta nu poate fi pusă în discuţie în faţa instanţelor judecătoreşti. 
         În practică, legislaţia este propusă de către Guvern (după ce a fost anticipată în programul partidului şi anunţată în discursul anual, de la începutul sesiunii parlamentare). Aceasta este supusă aprobării celor două Camere, unde poate fi modificată ori blocată. Totuşi, ca practică parlamentară, se poate spune că Guvernul, care are susţinere parlamentară, îşi poate impune voinţa legislativă în Parlament. 
         Legislaţia este împărţită în următoarele categorii: legislaţia fundamentală, adică Acts, Bills şi Statutes, care constituie forma cea mai importantă a legislaţiei şi care tratează, în general, probleme de importanţă publică. Este vorba de legislaţia care implică cel mai ridicat grad de supraveghere parlamentară. Ea poate lua forma unui proiect legislativ public, privat sau „hibrid”. Astfel, un proiect public poate afecta pe toată lumea, un proiect privat poate afecta mai multe instituţii sau mai mulţi indivizi, iar un proiect hibrid poate avea o incidenţă asupra anumitor interese individuale. 
         Există, de asemenea, şi tipul legislaţiei delegate care cuprinde reguli şi dispoziţii reglementare care privesc, în general, probleme de detaliu şi care nu trebuie incluse în legislaţia fundamentală. Procedura de elaborare a legislaţiei delegate este mult mai rapidă decât în cazul legislaţiei fundamentale şi implică o analiză mult mai puţin minuţioasă din partea Parlamentului. 
        Există şi categoria aşa–numitelor Private Members Acts, care diferă de alte tipuri de legislaţie prin identitatea iniţiatorului. Prin opoziţie cu practica obişnuită, conform căreia legea este, în general, rezultatul unei iniţiative guvernamentale, anumite bills pot fi introduse de către parlamentari. Totuşi, membrii Parlamentului nu pot introduce anual decât câteva proiecte, conform Standing Orders 13. Astfel, există anumite zile rezervate pentru Private Members Acts, iar elementul esenţial pentru succesul unei astfel de iniţiative este obţinerea timpului parlamentar suficient ca un proiect să devină lege.
       Procesul elaborării legislative

        Legislaţia presupune un îndelungat proces de elaborare, care implică un anumit grad de coordonare şi cooperare cu aparatul Executivului. Un departament sau un minister poate obţine susţinerea Cabinetului pentru o iniţiativă şi poate coopera cu Comitetul Legislativ care decide conţinutul programului legislativ pentru o sesiune parlamentară. Odată introdus acest program, proiectul va fi supus unei deliberări interministeriale. Proiectele privind aspecte financiare trebuie avizate de către Ministerul de Finanţe. 

       Etapele parlamentare ale adoptării legislaţiei
      Un proiect de lege poate fi introdus în oricare dintre Camere, însă, în mod obişnuit, proiectele mai controversate sau care privesc probleme constituţionale sunt depuse la Camera Comunelor. Proiectele urmează o serie de etape: prima lectură (adică etapa formală în care grefierul Camerei citeşte titlul proiectului şi se fixează o dată pentru „audierea” proiectului), a doua lectură (în care se analizează fondul proiectului de lege, iar ministrul sau parlamentarul care a iniţiat proiectul informează Camera asupra proiectului şi a necesităţii sale), rezoluţia financiară (în situaţia în care un proiect implică cheltuieli bugetare, Camera trebuie să îşi dea acordul asupra acelor dispoziţii), etapa comisiilor, raportul (preşedintele comisiei care a examinat proiectul de lege elaborează raportul asupra proiectului de lege, prin care informează Camera asupra amendamentelor aduse), a treia lectură (care are loc imediat după finalizarea raportului), acordul regal (odată ce proiectul este votat de către Camere, trebuie respectată formalitatea consimţământului regal, de obicei prin intermediul comisarului Monarhului). 

       Marea Britanie este membru al Comunităţii Economice Europene (C.E.E) din 22 ianuarie 1972, ulterior membru al Uniunii Europene.

        OLANDA

          Structura parlamentului

      Legislativul olandez are o structură bicamerală, şi anume Prima Cameră (Eerste Kamer), compusă din 75 de membri, respectiv a Doua Cameră (Tweede Kamer) compusă din 150 de membri.

    Procedura legislativă 

       Proiectele de legi ale Guvernului sunt, în mod obligatoriu, depuse la a Doua Cameră. Cum membrii Primei Camere nu au dreptul de a avea iniţiative, nici un text (propunere legislativă sau proiect de lege) nu este depus la Prima Cameră, întotdeauna procedura legislativă începe de la a Doua Cameră.

       După ce au fost examinate în comisia competentă, textele de legi sunt supuse dezbaterilor în plen. Amendamentele pot fi prezentate de către deputaţi şi de către membrii Guvernului. Fiecare text face obiectul unei singure lecturi, examinarea în şedinţă publică având loc doar dacă se estimează în comisie acest lucru.

      Examinarea de către Prima Cameră
     După adoptarea de către a Doua Cameră, textele sunt transmise Primei Camere, unde sunt examinate de către comisia competentă şi apoi sunt supuse Camerei, în plen. Dezbaterile în şedinţă publică nu pot avea loc decât dacă comisia estimează că este suficient pregătit textul şi dacă a primit de la Guvern un "raport definitiv” care conţine toate lămuririle necesare.

     Comisia din cadrul Primei Camere, după ce a primit textul de la a Doua Cameră, are trei posibilităţi. Poate adopta un "raport definitiv", ceea ce înseamnă că nu are nici nelămuriri şi nici întrebări. În această ipoteză, ea poate să se folosească de dreptul de a reveni asupra conţinutului textului înainte de deliberarea în şedinţă publică. Raportul definitiv poate fi un raport "în alb", ceea ce permite textului să fie adoptat fără deliberări în şedinţă publică şi fără vot. Poate fi un raport în care se transmit observaţii către Guvern care, la rândul lui, trimite "o notă de răspuns la raport". Această procedură nu întrerupe lucrările în comisii, dezbaterile în şedinţă publică având loc la primirea notei.

      Când doreşte să examineze răspunsul Guvernului, comisia elaborează un "raport provizoriu", care presupune ca din partea Guvernului să parvină un răspuns sub forma unui memoriu. În momentul primirii răspunsului, comisia ia decizia de a publica fie un raport definitiv, care permite adunării în plen să se pronunţe asupra textului, fie un al doilea raport provizoriu

       La primirea celui de-al doilea memoriu poate fi întocmit numai un raport definitiv, atunci când adunarea, în plen, nu se pronunţă pentru un al treilea raport provizoriu, lucru care nu s-a întâmplat niciodată în practică.

       Adunarea deliberează în plen asupra textului în ansamblu, după care urmează votul. Prima Cameră adoptă sau respinge în bloc textul care este transmis de cealaltă Cameră. În practică, Prima Cameră se concentrează din ce în ce mai mult pe examinarea aspectelor juridice, suplinind absenţa unei curţi constituţionale.

      După ce au fost adoptate de către Prima Cameră, textele sunt trimise Regelui, care le semnează, apoi ministrului competent (de resort), care le contrasemnează, iar apoi spre publicare în Jurnalul Oficial.

       Olanda  este membru fondator al Comunităţii Europene a Cărbunelui şi Oţelului (CECO) -18 aprilie 1951 , ulterior al Comunităţii Economice Europene ( C.E.E ), iar mai târziu membru al Uniunii Europene.
POLONIA

         Structura parlamentului

         Puterea legislativă în Polonia este exercitată de către Seim (Camera Reprezentanţilor), compus din 460 de membri şi de Senat, compus din 100 de membri.

            Procedura legislativă

Iniţiativa legislativă aparţine deputaţilor, senatorilor, Preşedintelui Republicii, Consiliului de Miniştri, cetăţenilor, dacă aceştia se constituie într-un grup de 100.000 şi au drept de vot la alegerea Seimului. Excepţie face Legea bugetului de stat, iniţiativa în acest caz aparţinând Consiliului de Miniştri.

În momentul în care sunt depuse, propunerile sau proiectele legislative trebuie însoţite de o expunere de motive în care să fie indicate, printre altele, efectele sociale, economice şi financiare pe care le implică noua reglementare, sursele de finanţare, precum şi o declaraţie din care să reiasă concordanţa cu legislaţia europeană. 

Proiectele de lege sau propunerile legislative sunt depuse la Seim, Preşedintele validează, iar dezbaterile au loc pe parcursul a trei etape ( trei lecturi). 

Prima lectură constă în dezbaterea generală asupra proiectului. De obicei, proiectele sunt trimise spre dezbatere uneia sau mai multor comisii interesate, sau unei comisii speciale. La dezbateri participă şi experţi sau reprezentanţi din partea Guvernului. Această fază a dezbaterilor se încheie în momentul în care fiecare dintre comisiile solicitate prezintă o rezoluţie, care recomandă adoptarea şi trecerea în faza a doua sau o moţiune de respingere.

În cea de-a doua fază este prezentat raportul asupra actului şi tot acum se pot depune şi amendamente. Dreptul de a introduce amendamente în timpul discuţiilor aparţine iniţiatorului, deputaţilor sau Guvernului. Preşedintele Seimului poate refuza să supună votului un amendament, care nu a fost depus înainte de prezentarea concluziilor . 

Iniţiatorul poate retrage proiectul în cursul procedurii legislative din Seim, până la depunerea concluziilor în faza a doua.

Cea de-a treia fază cuprinde prezentarea raportului comisiei, prezentarea de către deputatul-raportor a amendamentelor depuse în cea de-a doua fază, precum şi modalitatea de vot. 

Seimul votează propunerea cu majoritate simplă de voturi, în prezenţa a jumătate dintre membrii săi, dacă în Constituţie nu se prevede altfel de majoritate. 

Textul adoptat de Seim este transmis Senatului. La Senat proiectul este înaintat comisiei competente, care, într-un termen de două săptămâni maxim, trebuie să prezinte raportul său. Textul este apoi examinat în şedinţă plenară. 

Senatul, într-un termen de 30 de zile (în caz de urgenţă termenul este redus la 14 zile), poate adopta legea fără modificări, poate propune amendamente sau o poate respinge. 

Dacă în termen de 30 de zile Senatul nu pronunţă o rezoluţie, textul se consideră adoptat. 

Rezoluţia Senatului prin care respinge un proiect sau care îl amendează este considerată ca şi adoptată, dacă Seimul nu o respinge cu majoritate absolută în prezenţa a jumătate din membri. Dacă Seimul nu respinge amendamentele Senatului, acestea se consideră adoptate. 

La finalul procedurii din cele două Camere, Preşedintele Seimului transmite legea Preşedintelui Republicii pentru promulgare.

Preşedintele se va pronunţa în termen de 21 de zile de la data trimiterii. În cazul în care legea va fi promulgată, se va publica în Jurnalul Oficial al Republicii Polonia (Dziennik Ustaw). 

Preşedintele are posibilitatea de a se adresa Tribunalului Constituţional, pentru a verifica conformitatea legilor cu prevederile constituţionale. Preşedintele nu poate refuza semnarea actului, dacă acesta a fost declarat conform cu Constituţia (art.122 din Constituţie).  

În cazul în care Preşedintele nu a solicitat opinia Tribunalului Constituţional, dar există motive justificate în acest sens, el poate cere retrimiterea către Seim. Dacă actul retrimis este votat de către Seim, cu votul a trei cincimi, Preşedintele Republicii trebuie să semneze actul într-un termen de 7 zile, după care acesta va fi publicat în Jurnalul Oficial al Republicii Polonia.

       Polonia este stat membru al Uniunii Europene de la 1 mai 2004.
       PORTUGALIA

       Structura Parlamentului

       Puterea legislativă este exercitată de un parlament unicameral, Adunarea Republicii, format din 230 de membri, aleşi pe o perioadă de patru ani.
      Procedura legislativă

      Iniţiativa legislativă aparţine parlamentarilor, comisiilor parlamentare şi Guvernului. Propunerile legislative trebuie să îmbrace forma cerută de Regulamentul Camerei, să fie semnate de iniţiatori şi să conţină expunerile de motive de natură a justifica adoptarea acestora.

       Preşedintele Camerei primeşte propunerea legislativă şi o va înainta comisiei parlamentare de resort. Comisia va examina textul propunerii legislative în cauză şi va prezenta un raport în plenul Camerei.

      Dacă propunerea legislativă este admisă de plen, ea va fi trimisă din nou la comisie pentru completări şi amendamente. La a doua lectură, plenul va dezbate textul legii cu toate modificările aduse şi se trece la votul pe articole. După acest moment nu mai pot fi aduse amendamente la textul legii, iar legea va fi votată pe ansamblu. Ulterior, legea adoptată de Parlament va fi trimisă spre promulgare Preşedintelui Republicii.
      Portugalia este stat membru al Uniunii Europene din 12 iunie 1985.

SLOVENIA

Structura Parlamentului

Parlamentul sloven este de tip bicameral (Consiliul Naţional şi Adunarea Naţională). Conform art.80 din Constituţia Sloveniei: ”Adunarea Naţională este formată din 90 de deputaţi aleşi prin vot direct, egal, universal şi secret”.

Consiliul Naţional este alcătuit din 40 de consilieri şi reprezintă interesele sociale, economice şi profesionale ale cetăţenilor sloveni( art.96 din Constituţia Sloveniei).

Astfel, Consiliul Naţional( Camera superioară) este format din:

4 reprezentanţi ai angajaţilor;

4 reprezentanţi ai angajatorilor;

4 reprezentanţi ai agricultorilor, meşteşugarilor, comercianţilor şi ai profesiilor independente;

6 reprezentanţi din domeniile non-comerciale;

22 reprezentanţi ai intereselor locale.

Procedura legislativă

Potrivit art.88 din Constituţia Sloveniei: ”Iniţiativa legislativă aparţine Guvernului şi membrilor Parlamentului. Cetăţenii sloveni au dreptul la iniţiativă legislativă cu condiţia strângerii a 500000 de semnături în favoarea unui propuneri de lege”. 

Art.89 din Constituţia Sloveniei arată că ”procedura legislativă se desfăşoară în cadrul Parlamentului conform regulamentelor de funcţionare proprii”.

Procesul legislativ se desfăşoară pe parcursul a două lecturi. Preşedintele Consiliului Naţional trimite propunerile legislative comisiilor parlamentare competente în termen de 3 zile de la primirea şi înregistrarea acestora. Comisiile vor redacta un raport privind propunerile legislative, iar plenul va decide amendarea sau respingerea textului în cauză. Ulterior, textul modificat va fi retrimis comisiei de resort, urmând ca votul final să fie dat în şedinţa de plen.

Consiliul Naţional poate propune Adunării Naţionale, la iniţiativa membrilor săi ori a comisiilor de specialitate, adoptarea de amendamente la proiectele de legi aflate în dezbatere.

De asemenea, Consiliul Naţional poate utiliza dreptul de veto şi să ceară Adunării Naţionale, în termen de 7 zile de la adoptarea de către aceasta a unei legi şi înainte de promulgare, reexaminarea acesteia. 

Slovenia este stat membru al Uniunii Europene de la 1 mai 2004.
           SLOVACIA

           Structura Parlamentului

Consiliul Naţional al Republicii Slovacia este singura autoritate legiuitoare a ţării ( parlament unicameral ) şi este compus din 150 de membri. 

         Procedura legislativă

          Iniţiativa legislativă aparţine comisiilor parlamentare, membrilor Parlamentului şi Guvernului. Procesul legislativ se desfăşoară pe parcursul a 3 lecturi. În cadrul primei lecturi,după dezbateri generale şi fără a fi introduse amendamente, Camera poate: să returneze propunerea legislativă pentru revizuire, să respingă textul propunerii legislative sau să treacă la a  treia lectură.

         În cadrul celei de-a doua lecture, Parlamentul poate începe dezbaterea după minim 48 de ore de la primirea raportului din partea comisiei de resort. În acelaşi timp, mai pot fi aduse unele completări şi amendamente la textul propunerii legislative.

       În cursul celei de-a treia lecturi nu mai pot fi aduse amendamente ci doar pot fi corectate unele greşeli tehnice ori gramaticale apărute în textul legii. După corectarea acestor greşeli, se va trece la votul final, iar legea va fi adoptată de Parlament.

        Slovacia este stat membru al Uniunii Europene de la 1 mai 2004.

      SPANIA

     Structura Parlamentului

       Conform art.66 din Constituţie, parlamentul spaniol are o structură bicamerală şi anume: Camera Reprezentanţilor şi Senat. Numărul membrilor Camerei Reprezentanţilor nu poate fi mai mic de 300 dar nici nu poate depăşi 400 de deputaţi, care sunt aleşi prin vot direct la nivel naţional. În prezent, Camera Reprezentanţilor are 350 de membri. Senatul reprezintă Camera reprezentării teritoriale şi în prezent are 259 de membri. Astfel, fiecare unitate administrativ- teritorială alege, prin vot direct, egal şi liber exprimat, 4 senatori care să îi apere interesele în cadrul Senatului. 
   Procedura legislativă

     Proiectele de legi sunt adoptate de Consiliul de Miniştri, care le va supune Congresului Deputaţilor, însoţite de o expunere de motive şi de documentele necesare, pentru a se pronunţa asupra acestora.

     După ce Congresul Deputaţilor a aprobat un proiect de lege, Preşedintele acestuia îl va informa imediat pe Preşedintele Senatului, care îl va supune dezbaterii acestuia.

      În două luni de la primirea textului, Senatul, poate:

- să aprobe textul fără modificări;

- să introducă amendamente;

 - să se opună.

   Proiectul de lege nu poate fi supus Regelui spre promulgare, decât dacă Congresul Deputaţilor a ratificat textul iniţial cu o majoritate absolută în caz de veto sau cu o majoritate simplă, după ce au trecut două luni de la prezentarea veto-ului. În cazul amendamentelor introduse de Senat, Congresul Deputaţilor le poate accepta sau respinge cu o majoritate simplă, textul adoptat de Congresul Deputaţilor devenind definitiv.

     Termenul de două luni de care dispune Senatul pentru a se opune prin veto sau de a amenda proiectul se reduce la douăzeci de zile pentru proiectele considerate urgente de Guvern sau de Congresul Deputaţilor.

     Într-un termen de cincisprezece zile, legile adoptate de Parlament sunt semnate şi promulgate de Rege şi trimise spre publicare.

     Spania este stat membru al Uniunii Europene din 12 iunie 1985.

      SUEDIA

       Structura parlamentului

       Parlamentul suedez ( Riksdag-ul ) este format dintr-o singură Cameră ( sistem unicameral, conform art.1, cap.3 din Constituţia Suediei )şi are în componenţa sa 349 de membri.

       Procedura legislativă 

       Iniţiativa legislativă aparţine Guvernului şi parlamentarilor. Orice propunere legislativă va fi înaintată Secretariatului Camerei. Preşedintele va informa plenul Camerei asupra propunerii legislative şi va distribui copii după aceasta tuturor parlamentarilor.

       Camera va stabili, la propunerea Preşedintelui, o dată la care propunerea legislativă să fie dezbătută în plen. De asemenea, o comisie de resort va redacta un raport privind textul propunerii în cauză.

       Textul propunerii legislative va fi supus unei prime lecturi, urmând a fi formulate modificări din partea membrilor Parlamentului. După redactarea noului text ce cuprinde toate amendamentele formulate şi adoptate, se va trece la a doua lectură a propunerii de lege, respectiv la votarea pe articole şi la votul final, care înseamnă adoptarea legii în cauză.

 Suedia a devenit stat membru al Uniunii Europene la 1 ianuarie 1995.

         UNGARIA 

         Structura Parlamentului

Parlamentul unicameral constituie autoritatea supremă a statului şi asigură reprezentarea populară a Republicii Ungaria (art.19 alin.1). Adunarea Naţională este compusă din 386 de membri.

           Procedura legislativă

Iniţiativa legislativă aparţine Preşedintelui, Guvernului, comisiilor parlamentare sau fiecărui deputat în parte. Parlamentul adoptă legile cu majoritatea  voturilor membrilor prezenţi. 

În cazul în care iniţiativa legislativă are ca scop modificarea sau anularea unui act existent, acest lucru trebuie indicat în titlu.

Proiectele sunt supuse într-o primă fază unei dezbateri generale, în care se discută şi necesitatea noului act. Dezbaterea detaliată are în vedere discutarea amendamentelor, după care se va trece la votarea fiecărui amendament.

Legile sunt adoptate cu majoritate de voturi, după care Preşedintele Parlamentului le  transmite   Preşedintelui statului.

Acesta promulgă legea într-un termen de 15 zile sau într-o perioadă de 5 zile, potrivit solicitării Preşedintelui Parlamentului (art.26 din Constituţie). După promulgare, legea este publicată în Gazeta Oficială.

Înainte de promulgare, în cazul în care Preşedintele statului  nu este de acord cu legea sau cu anumite prevederi ale acesteia, poate cere Parlamentului o reexaminare. Parlamentul va dezbate şi va supune din nou legea la vot. Preşedintele va semna legea şi o va trimite spre promulgare, în termen de 5 zile. 

În cazul în care Preşedintele statului are rezerve cu privire la constituţionalitatea anumitor prevederi ale legii, se poate adresa Curţii Constituţionale, înainte de promulgare (art.26 alin.4 din Constituţie).

Ungaria este stat membru al Uniunii Europene de la 1 mai 2004.

